30.12.2022
EL
Επίσημη Εφημερίδα της Ευρωπαϊκής Ένωσης
C 498/47
25.
ως εκ τούτου, ζητά από την Ευρωπαϊκή Επιτροπή να καταρτίσει μια νέα μακροπρόθεσμη ευρωπαϊκή στρατηγική για το 2030, η οποία θα συνδέει τις επιταγές της οικολογικής και της ψηφιακής μετάβασης, ενισχύοντας παράλληλα την οικονομική, την κοινωνική και την εδαφική συνοχή της Ένωσης· τονίζει ότι η στρατηγική αυτή θα πρέπει να πλαισιώνει όλες τις ευρωπαϊκές πολιτικές και τα ευρωπαϊκά ταμεία, υποστηρίζοντας τις επενδύσεις σύμφωνα με την αρχή της «μη υπονόμευσης της συνοχής» που εισάγεται στην έκθεση για τη συνοχή· 26. εκφράζει τη λύπη της για την απουσία μηχανισμού που να συντονίζει και να συναρθρώνει τον ΜΑΑ με την πολιτική συνοχής, καθώς και για τον κίνδυνο επικαλύψεων και παραγκωνισμού, δεδομένης της απουσίας ενός πραγματικού μηχανισμού που να εξακριβώνει την προσθετικότητα των χρηματοδοτήσεων του ΜΑΑ· 27. τονίζει ότι απαιτείται να τεθούν σε ισότιμη βάση οι ευρωπαϊκές επενδυτικές πολιτικές, ώστε να αποτραπεί ο ανταγωνισμός στο πεδίο μεταξύ των διαφόρων ευρωπαϊκών πολιτικών, δεδομένου ότι οι κανόνες για τις κρατικές ενισχύσεις αποτελούν σήμερα εμπόδιο στην εφαρμογή της πολιτικής συνοχής σε σύγκριση με άλλες πολιτικές· 28. επί του προκειμένου, ζητά από την Ευρωπαϊκή Επιτροπή να προβληματιστεί επί της ουσίας για την εξέλιξη του ευρωπαϊκού νομοθετικού πλαισίου περί κρατικών ενισχύσεων, ώστε τα έργα που στηρίζονται από τα διάφορα ευρωπαϊκά προγράμματα και ταμεία να υπόκεινται στους ίδιους κανόνες· Καθορισμός καλύτερης ενσωμάτωσης της πολιτικής για τη συνοχή στο Ευρωπαϊκό Εξάμηνο 29.
διαπιστώνει ότι στην έκθεση για τη συνοχή παραλείπεται η οποιαδήποτε αναφορά στον συσχετισμό μεταξύ πολιτικής για τη συνοχή και πλαισίου οικονομικής διακυβέρνησης της Ένωσης, παρά τον αυξημένο ρόλο του Ευρωπαϊκού Εξαμήνου στην κατάρτιση της πολιτικής για τη συνοχή της περιόδου προγραμματισμού 2021-2027· 30.
χαιρετίζει την εισαγωγή νέου τμήματος που αφορά τις κατά τόπους ανισότητες στις εκθέσεις ανά χώρα της εαρινής δέσμης μέτρων του Ευρωπαϊκού Εξαμήνου, που δημοσιεύτηκε τον Μάιο του 2022, υπό τον όρο η εισαγωγή αυτή να αποσκοπεί αποκλειστικά στην ενίσχυση της εδαφικής συνοχής στην Ευρώπη, και όχι στην επιβολή διαρθρωτικών μεταρρυθμίσεων πλήρως αποσυνδεδεμένων από τους μακροπρόθεσμους στόχους της πολιτικής για τη συνοχή· 31.
ζητά από την Επιτροπή να συνεχίσει τις προσπάθειές της για την ενίσχυση της προσοχής που αποδίδεται στις προκλήσεις εδαφικής συνοχής που αφορούν τις ευρωπαϊκές περιοχές και περιφέρειες στις εκθέσεις ανά χώρα, καθώς και στις ειδικές ανά χώρα συστάσεις· 32. απευθύνει έκκληση για έναν ευρύτερο προβληματισμό, με στόχο τη μεταρρύθμιση του υφιστάμενου πλαισίου συντονισμού των οικονομικών πολιτικών, ούτως ώστε οι διάφορες φάσεις του Ευρωπαϊκού Εξαμήνου να μπορέσουν να ενσωματώσουν την αρχή της «μη υπονόμευσης της συνοχής» και να επιτύχουν την καλύτερη συμμετοχή των πρωτοβάθμιων και δευτεροβάθμιων οργανισμών τοπικής αυτοδιοίκησης (ΟΤΑ)· 33.
με βάση την 8η έκθεση για τη συνοχή, διαπιστώνει ότι το έλλειμμα δημόσιων επενδύσεων στην Ευρωπαϊκή Ένωση συνιστά ένα κρυφό χρέος· επομένως, επαναλαμβάνει το αίτημα που έχει συχνά διατυπώσει για έναν «χρυσό κανόνα της συγχρηματοδότησης», σύμφωνα με τον οποίο οι δαπάνες που πραγματοποιούν τα κράτη μέλη και οι οργανισμοί τοπικής αυτοδιοίκησης ως συγχρηματοδότηση των Διαρθρωτικών και Επενδυτικών Ταμείων, εντός των εκάστοτε εφαρμοστέων ορίων συγχρηματοδότησης της Ένωσης, δεν θα πρέπει να συνυπολογίζονται στις δημόσιες ή συναφείς διαρθρωτικές δαπάνες όπως αυτές ορίζονται στο Σύμφωνο Σταθερότητας και Ανάπτυξης (ΣΣΑ)· τονίζει ότι οι δημόσιες επενδύσεις, όπως αυτές που αφορούν τη βιώσιμη οικολογική, ψηφιακή και κοινωνική μετάβαση και τη διατήρηση της ευρωπαϊκής ανταγωνιστικότητας, είναι σημαντικές για τις μελλοντικές γενεές και, συνεπώς, θα πρέπει να αντιμετωπίζονται καταλλήλως όσον αφορά τις δημόσιες δαπάνες, ακόμη και μέσω τροποποίησης των ευρωπαϊκών λογιστικών κανόνων· 34. επαναλαμβάνει το αίτημα που διατύπωσε σε προηγούμενες γνωμοδοτήσεις της (1) όσον αφορά τη θέσπιση κώδικα δεοντολογίας για τη συμμετοχή των τοπικών και των περιφερειακών αρχών στο Ευρωπαϊκό Εξάμηνο.
Ο κώδικας δεοντολογίας είναι αναγκαίος για να καταστεί το Ευρωπαϊκό Εξάμηνο πιο διαφανές, χωρίς αποκλεισμούς και δημοκρατικότερο, αλλά και αποτελεσματικότερο μέσω της συμμετοχής των τοπικών και των περιφερειακών αρχών.
Αυτό αυξάνει την ανάληψη ευθύνης σε τοπικό και περιφερειακό επίπεδο, βελτιώνοντας έτσι την εφαρμογή των επιθυμητών οικονομικών μεταρρυθμίσεων στα κράτη μέλη·
(1)
Γνωμοδότηση της Ευρωπαϊκής Επιτροπής των Περιφερειών (ΕτΠ) με θέμα «Σχέδιο ανάκαμψης της Ευρώπης για την αντιμετώπιση της πανδημίας COVID-19: Μηχανισμός ανάκαμψης και ανθεκτικότητας και μηχανισμός τεχνικής υποστήριξης» (ΕΕ C 440 της 18.12.2020, σ. 160).
Γνωμοδότηση της ΕτΠ με θέμα «Το Ευρωπαϊκό Εξάμηνο και η πολιτική συνοχής: προσαρμογή των διαρθρωτικών μεταρρυθμίσεων στις μακροπρόθεσμες επενδύσεις» (ΕΕ C 275 της 14.8.2019, σ. 1).
Γνωμοδότηση της ΕτΠ με θέμα «Βελτίωση της διακυβέρνησης του Ευρωπαϊκού Εξαμήνου: ένας κώδικας δεοντολογίας για τη συμμετοχή των τοπικών και των περιφερειακών αρχών» (ΕΕ C 306 της 15.9.2017, σ.
24).